Zweidriissgtuusigzweihundertsibenenüünzg Lüüt heiged duezmal im Glarnerland gläbt, isch im Lexikon gschtande: «31 741 Deutsche, 55 Franzosen, 370 Italiener, 115 Romanen und 16 andere.» Das sig zwar nu «der Muttersprache nach» gmeint, hätt dr Brogghuus gschribe - aber vu Leipzig us gsee wäärsem allwäg würggli äm liebschte gsii, wäner üseri Vorfare hetti chänne  zum Kaiser Wilhelm sine Undertaane zelle. Uf diä Art wäär ja dä au vu de Glarner Schtüüre öppis z Berlin glandet: «Die direkten Steuern ergaben 929 345, die indirekten 131 941 Frs., zusammen 32,76 Frs. pro Kopf», händs im grosse Kantuu usse über üsers chlii Ländli usegfunde. Weniger aamächelig hättses allwäg tunggt, as mä im Glarnerland «eine Staatsschuld» vu guet und gääre zweihundertzächetuusig Frangge heig.